Document ID: 32010D0343

A Tanács határozata
( 2010. június 3.)
az Európai Unió és a Chilei Köztársaság közötti, a kardhalállományoknak a Csendes-óceán délkeleti részén való védelméről szóló egyetértési megállapodásnak az Európai Unió részéről történő aláírásáról és ideiglenes alkalmazásáról
(2010/343/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 43. cikke (2) bekezdésére, összefüggésben 218. cikkének (5) bekezdésével,
tekintettel az Európai Bizottság javaslatára,
mivel:
(1) Az Unió céljai közé tartozik a halászati együttműködési keretmegállapodások kötése harmadik felekkel a közös érdeket képező fajok védelme és az azokkal való fenntartható gazdálkodás, illetve az uniós hajóknak a harmadik felek kikötőihez való átrakodási és kirakodási, valamint logisztikai célú hozzáférése érdekében.
(2) A Tanács 2008. április 4-én felhatalmazta a Bizottságot, hogy tárgyalásokat kezdjen a Chilei Köztársasággal a kardhalállományoknak a Csendes-óceán délkeleti részén való védelme céljából. A tárgyalások sikeresen lezárultak a 2008. október 15- 16-án Brüsszelben elfogadott, a kardhalállományoknak a Csendes-óceán délkeleti részén való védelméről szóló egyetértési megállapodás parafálásával, amelyet módosított i. annak a 2009. október 5- 6-án New Yorkban folytatott kétoldalú technikai megbeszélésen elfogadott részletes I. melléklete; ii. Chile 2009. november 23-án kelt szóbeli jegyzéke, amely az I. melléklet xi. pontjával összefüggésben a chilei Arica, Antofagasta és Punta Arenas kikötőket jelöli ki olyan helyként, ahová a Csendes-óceán délkeleti térségében nyílt tengeren kardhalra halászó uniós hajók befuthatnak; valamint iii. az arról való megállapodás, hogy a Kétoldalú Tudományos és Műszaki Bizottság első ülésére legkésőbb 2011. január 1-jén sor fog kerülni (a továbbiakban: egyetértési megállapodás).
(3) Az egyetértési megállapodást alá kell írni.
(4) Tekintettel arra, hogy a Csendes-óceán délkeleti térségében nyílt tengeren kardhalra halászó uniós hajóknak érdekük, hogy mielőbb befuthassanak a kijelölt chilei kikötőkbe, az egyetértési megállapodást a megkötéséhez szükséges eljárások befejezéséig ideiglenesen alkalmazni kell. Ezért az Unió érdekében áll az Európai Unió és a Chilei Köztársaság közötti, az egyetértési megállapodás ideiglenes alkalmazásáról levélváltás formájában létrejött megállapodás jóváhagyása,
ELFOGADTA EZT A HATÁROZATOT:
1. cikk
A 2008. október 15- 16-án Brüsszelben elfogadott, az Európai Unió és a Chilei Köztársaság közötti, a kardhalállományoknak a Csendes-óceán délkeleti részén való védelméről szóló egyetértési megállapodás aláírását - amelyet módosított i. annak a 2009. október 5- 6-án New Yorkban folytatott kétoldalú technikai megbeszélésen elfogadott részletes I. melléklete; ii. Chile 2009. november 23-án kelt szóbeli jegyzéke, amely az I. melléklet xi. pontjával összefüggésben a chilei Arica, Antofagasta és Punta Arenas kikötőket jelöli ki olyan helyként, ahová a Csendes-óceán délkeleti térségében nyílt tengeren kardhalra halászó uniós hajók befuthatnak; valamint iii. az arról való megállapodás, hogy a Kétoldalú Tudományos és Műszaki Bizottság első ülésére legkésőbb 2011. január 1-jén sor fog kerülni (a továbbiakban: egyetértési megállapodás) - az Unió nevében a Tanács jóváhagyja, figyelemmel az egyetértési megállapodás megkötésére.
Az egyetértési megállapodás szövegét csatolták e határozathoz.
2. cikk
A Tanács elnöke felhatalmazást kap, hogy kijelölje az egyetértési megállapodásnak az Unió nevében történő aláírására jogosult személy(eke)t, figyelemmel az egyetértési megállapodás megkötésére.
3. cikk
Az egyetértési megállapodás ideiglenes alkalmazásáról az Európai Unió és a Chilei Köztársaság között levélváltás formájában létrejött megállapodást az Unió nevében a Tanács jóváhagyja.
A levélváltás formájában létrejött megállapodás szövegét csatolták e határozathoz.
4. cikk
A Tanács elnöke felhatalmazást kap, hogy kijelölje az egyetértési megállapodás ideiglenes alkalmazásáról levélváltás formájában létrejött megállapodásnak az Unió nevében történő aláírására jogosult személy(eke)t.
5. cikk
Ez a határozat az elfogadásának napján lép hatályba.
Kelt Luxembourgban, 2010. június 3-án.

Labels: 5
20
6
18
15